हम अमेरिका के दसवें बड़े निर्यातक हैं। इसमें सबसे ऊपर कनाडा और ब्राजील, दक्षिण कोरिया और रूस रहे हैं। लेकिन हमारा निर्यात 2011 के बाद से 16 प्रतिशत बढ़ा है। ऐसा नहीं है कि सिर्फ हमारा निर्यात बढ़ा है। रूस का अमेरिका को स्टील निर्यात 140 प्रतिशत बढ़ा है, जबकि चीन से निर्यात कम हुआ है और वह 11वें स्थान पर हैं। अमेरिका 350 लाख टन आयात करता है और इसमें नाफ्टा देशों कनाडा और मैक्सिको की हिस्सेदारी सिर्फ 100 लाख प्रतिशत है। ब्राजील और कोरिया 100 लाख टन निर्यात करते हैं। शेष 150 लाख टन यूरोपीय संघ- जर्मनी, ब्रिटेन और अन्य करते हैं, जो बड़े हिस्सेदार हैं। भारत छोटा हिस्सेदार है। हमारे कुल निर्यात में सिर्फ 2 प्रतिशत अमेरिका जाता है। ऐसे में कोई तात्कालिक असुविधा नहीं है। इस 2 प्रतिशत को अन्य बाजार मिल सकता है। लेकिन हमारा विरोध एकतरफा कर थोपे जाने को लेकर है, जो डब्ल्यूटीओ समझौते के मुताबिक नहीं है। उन्होंने हमारे खिलाफ पहले ही 14 एंटी डंपिंग और कांउटरवेलिंग शुल्क लगा रखा है।